Dagen blev langt fra helt almindelig, da Badri Mohamoud sammen med fem andre mediedesignstuderende forrige tirsdag var på Kolding Bibliotek for at lave en promoveringsfilm til den lokale kickboxingklub Fighters Kolding.

Filmen var et studieprojekt og på store hvide stykker papir havde gruppens medlemmer, to med iranske rødder, to med bulgarsk baggrund, en etnisk dansker og en enkelt, der oprindeligt er fra Somaliland, idéudviklet på filmen. På papirerne var der tegnet en række tændstikmænd, og flere steder havde de skrevet ordene ’ fight’ og ’ fighters’.

Men efter frokost dukkede to civilklædte betjente op. De havde fået en anmeldelse fra en bekymret borger, som var urolig for, at gruppen var ved at planlægge et terrorangreb.